Európsky parlament požadoval akčný plán v uznesení prijatom v januári 2014. Akčný plán EÚ podporili aj mnohé členské štáty EÚ, medzinárodné organizácie, mimovládne organizácie a zúčastnené podniky na konzultácii so zainteresovanými stranami o prístupe EÚ k boju proti obchodovaniu s voľne žijúcimi druhmi, ktorú Európska komisia začala vo februári 2014.

Akčný plán predstavuje dôležitý príspevok k dosiahnutiu cieľov udržateľného rozvoja stanovených v rámci programu trvalo udržateľného rozvoja do roku 2030, na ktorom sa dohodli predstavitelia štátov na samite OSN, ktorý sa konal v septembri 2015. V cieli 15, ktorý sa týka biodiverzity, sa ustanovuje prijatie naliehavých opatrení na ukončenie pytliactva a obchodovania s chránenými druhmi rastlín a zvierat a obmedzenie dopytu po nezákonných produktoch z voľne žijúcich druhov a ich ponuky.

EÚ už preukázala vedúcu pozíciu v boji proti nezákonnému obchodovaniu s prírodnými zdrojmi, keď prijala ambiciózne politiky týkajúce sa dreva a produktov rybolovu. Tento akčný plán EÚ dokazuje, že EÚ je pripravená splniť medzinárodné očakávania a záväzky a že zvyšuje úroveň svojich ambícií, pokiaľ ide o boji proti nezákonnému obchodovaniu s voľne žijúcimi druhmi. Pomôže to tiež zabezpečiť, aby značné investície realizované v priebehu posledných desaťročí prostredníctvom podpory rozvoja ochrany voľne žijúcich druhov na celom svete zo strany EÚ neboli narušené trestnou činnosťou.

...sa musí preniesť do opatrení v teréne

Obchodovanie s voľne žijúcimi druhmi je veľmi atraktívne pre zločincov, pretože je veľmi výnosné a vo väčšine krajín má nízku prioritu presadzovania v porovnaní s inými formami nezákonného obchodovania, takže riziko odhalenia a trestov je veľmi obmedzené. Pravidelne sa uvádza spojenie s praním špinavých peňazí a inými formami organizovanej trestnej činnosti, ako je obchodovanie s drogami a so zbraňami. Bezpečnostná rada OSN uznala, že obchodovanie s voľne žijúcimi druhmi v Strednej Afrike podporuje konflikty a ohrozuje regionálnu a vnútroštátnu bezpečnosť tým, že ozbrojeným skupinám poskytuje zdroj financovania.

EÚ zohráva dôležitú úlohu v boji proti tomuto nezákonnému obchodovaniu, lebo Európa je v súčasnosti trhom určenia a tranzitným uzlom pre výrobky určené na predaj v iných regiónoch. Tiež je regiónom, z ktorého pochádzajú určité druhy na nezákonné obchodovanie. Členské štáty uvádzali v posledných rokoch najmä zhabanie slonoviny a rohov nosorožcov pri tranzite a nezákonný dovoz živých plazov a exotických vtákov a niekoľko ton vysoko ohrozených úhorov z EÚ bolo nezákonne predaných do Ázie.

Nezákonný obchod so slonovinou sa od roku 2007 viac ako zdvojnásobil a je trikrát väčší ako v roku 1998. V období rokov 2007 až 2013 sa pytliactvo nosorožcov v Južnej Afrike zvýšilo o 7 000 %, čo ohrozilo samotné prežitie tohto druhu. Orgány v rôznych tranzitných krajinách a krajinách určenia zhabali len od novembra 2013 do apríla 2014 viac ako 4 000 ton veľmi ohrozenej dalbergie, pri ktorej existuje podozrenie, že bolo nezákonne vyvezených z Madagaskaru.

Obchodovanie s voľne žijúcimi druhmi zvierat a divorastúcimi druhmi rastlín (ďalej len „s voľne žijúcimi druhmi“) sa stalo jednou z najvýnosnejších organizovaných trestných činností na svete. Je ťažké vyčísliť presný rozsah, v rôznych zdrojoch sa však zisky z takéhoto obchodovania odhadujú v rozmedzí od 8 miliárd EUR do 20 miliárd EUR ročne. Toto obchodovanie sa týka širokej škály chránených druhov vrátane slonov a nosorožcov, koralov, šupinavcov, tigrov a ľudoopov.

Zo správ však vyplývajú značné rozdiely v tom, ako členské štáty vykonávajú a presadzujú tieto spoločné pravidlá. Táto skutočnosť predstavuje veľké riziko; zločinci môžu ľahko využiť tento stav, keď príslušne presmerujú obchodné cesty, ako sa ukázalo vo viacerých prípadoch v posledných rokoch. V rôznych správach a počas konzultácie so zainteresovanými stranami vyšlo takisto najavo, že nedostatočná informovanosť a politická angažovanosť sú takisto významnými prekážkami v účinnom boji proti obchodovaniu s voľne žijúcimi druhmi.

Spoločný záväzok EÚ a jej členských štátov, ktorý má podobu akčného plánu, prijať súbor opatrení, vykonávať spoločné medzinárodné záväzky a uznať na politickej úrovni dôležitosť riešenia tohto problému predstavuje spôsob, ako zabezpečiť rovnomernejšie presadzovanie aj v celej EÚ. Keď bude EÚ žiadať, aby jej globálni partneri podnikli dôraznejšie kroky v boji proti obchodovaniu s voľne žijúcimi druhmi, pomôže to zvýšiť jej vierohodnosť na celom svete.

Pri vykonávaní tohto akčného plánu bude veľmi dôležitá úzka spolupráca so zainteresovanými stranami vrátane organizácií občianskej spoločnosti a príslušných obchodných odvetví pri mnohých špecifických opatreniach, aby sa maximálne využívali dostupné odborné poznatky a znalosti a zabezpečil sa maximálny účinok.

2. Prvky akčného plánu

Akčný plán EÚ tvorí súbor opatrení, ktoré majú prijať inštitúcie EÚ a/alebo členské štáty. Uvedené sú v prílohe k tomuto oznámeniu.

Na podporu týchto opatrení budú samozrejme potrebné dostatočné finančné a ľudské zdroje. Tento akčný plán poskytuje podnety a rámec na lepšie využívanie existujúcich zdrojov EÚ. Opatrenia majú v zásade zlepšiť spoluprácu medzi všetkými zainteresovanými stranami, zabezpečiť účinnejšie využívanie existujúcich nástrojov a politík a posilniť synergie medzi nimi, aby bol boj proti obchodovaniu s voľne žijúcimi druhmi úspešnejší v celej EÚ aj celosvetovo.

Opatrenia, prostredníctvom ktorých sa má zložitý problém riešiť komplexne zapojením všetkých príslušných organizácií, sú založené na troch prioritách:

1. zamedziť obchodovaniu s voľne žijúcimi druhmi a vyriešiť jeho príčiny;

2. vykonávať a presadzovať existujúce pravidlá a účinnejšie bojovať proti organizovanej trestnej činnosti týkajúcej sa voľne žijúcich druhov a

3. posilniť globálne partnerstvo zdrojových, spotrebiteľských a tranzitných krajín v boji proti obchodovaniu s voľne žijúcimi druhmi.

Ciele a súvisiace opatrenia v rámci každej priority sú opísané v tabuľke v prílohe.

Priorita č. 1: Zamedziť obchodovaniu s voľne žijúcimi druhmi a vyriešiť jeho príčiny

Bude vynaložené úsilie na zníženie dopytu po nezákonných produktoch z voľne žijúcich druhov a ich ponuky v rámci EÚ aj celosvetovo, a to využitím dostupných mnohostranných nástrojov (CITES) a nástrojov špecifických pre EÚ, podporovaním špecifických kampaní a ďalším obmedzovaním obchodu so slonovinou v rámci EÚ a z EÚ (cieľ 1.1 – pozri tabuľku v prílohe). Jedným z významných spôsobov riešenia príčin obchodovania s voľne žijúcimi druhmi je zabezpečiť, aby sa vidiecke spoločenstvá v zdrojových krajinách viac zapájali do ochrany voľne žijúcich druhov a aby z toho mali väčší prospech (cieľ 1.2).

Ďalšou oblasťou záujmu je aktívnejšia účasť obchodných odvetví, od odvetví aktívnych v obchode s voľne žijúcimi druhmi alebo používajúcich produkty z voľne žijúcich druhov po odvetvia, ktoré poskytujú služby tomuto obchodu. Je v tom vyjadrený záväzok EÚ týkajúci sa zodpovedného riadenia celosvetových dodávateľských reťazcov (cieľ 1.3). Napokon sa prijmú mnohostranné a dvojstranné opatrenia na boj proti korupcii, ktorá je dôležitým faktorom umožňujúcim obchodovanie s voľne žijúcimi druhmi v celom reťazci presadzovania (cieľ 1.4).

Priorita č. 2: Vykonávať a presadzovať existujúce pravidlá a účinnejšie bojovať proti organizovanej trestnej činnosti týkajúcej sa voľne žijúcich druhov

Hoci sú existujúce medzinárodné pravidlá a pravidlá EÚ týkajúce sa obchodu s voľne žijúcimi druhmi celkovo primerané, vo viacerých štúdiách a správach boli odhalené značné ťažkosti s ich vykonávaním a presadzovaním. Osobitne to platí o pomerne novom jave organizovanej trestnej činnosti týkajúcej sa voľne žijúcich druhov. V prípade všetkých členských štátov sa preskúmajú nedostatky vo vykonávaní a vypracujú sa stratégie na ich odstránenie s cieľom zabezpečiť konzistentnejšie presadzovanie existujúcich pravidiel v celej EÚ (cieľ 2.1).

Spoločné stanovenie priorít presadzovania a cielená podpora zo strany Europolu a Eurojustu v cezhraničných prípadoch pomôžu posilniť strategickejší rozmer kontrol a presadzovania. V súlade s Európskym programom v oblasti bezpečnosti sa v roku 2016 začne preskúmanie s cieľom posúdiť, či je súčasný legislatívny rámec EÚ v oblasti boja proti trestným činom proti životnému prostrediu, najmä proti organizovanej trestnej činnosti týkajúcej sa voľne žijúcich druhov, vhodný na tento účel.

Cieľom 2.2 je zvýšiť kapacitu všetkých článkov reťazca presadzovania a justície na účinný boj proti obchodovaniu s voľne žijúcimi druhmi v EÚ. To si vyžaduje vnútroštátne opatrenia na zlepšenie spolupráce, koordinácie, komunikácie a toku údajov medzi agentúrami vymieňaním si najlepších postupov na úrovni EÚ. Znalostná základňa v oblasti prípadov obchodovania s voľne žijúcimi druhmi sa musí zlepšiť a je nutná odborná príprava.

Účinnejší boj proti organizovanej trestnej činnosti (cieľ 2.3) v oblasti obchodovania s voľne žijúcimi druhmi si vyžaduje cielené zvyšovanie informovanosti špecialistov o organizovanej trestnej činnosti, počítačovej kriminalite a praní špinavých peňazí. Okrem toho musia všetky členské štáty plniť medzinárodné záväzky, ku ktorým sa zaviazali, s cieľom zabezpečiť, aby sa ich zákony o organizovanej trestnej činnosti vzťahovali na obchodovanie s voľne žijúcimi druhmi a aby sa mohli ukladať primerané tresty za takéto obchodovanie. Napokon je potrebné zlepšiť medzinárodnú spoluprácu pri presadzovaní (cieľ 2.4) prostredníctvom účasti na operáciách presadzovania medzinárodného práva, technickej pomoci a cielenej finančnej podpory.

Priorita č. 3: Posilniť globálne partnerstvo zdrojových, spotrebiteľských a tranzitných krajín v boji proti obchodovaniu s voľne žijúcimi druhmi

Budú prijaté rôzne opatrenia na zvýšenie financovania na podporu rozvíjajúcich sa krajín pri ich úsilí bojovať proti obchodovaniu s voľne žijúcimi druhmi, na zvýšenie účinnosti podpory a na jej strategickejšie využitie. Dosiahne sa to komplexným posúdením potrieb a účinnejšou koordináciou podpory s ostatnými darcami (cieľ 3.1). Na posilnenie globálneho partnerstva proti obchodovaniu s voľne žijúcimi druhmi sa vo vzťahoch s hlavnými zdrojovými, tranzitnými a spotrebiteľskými krajinami a príslušnými regionálnymi organizáciami musia účinnejšie využívať diplomatické nástroje EÚ a jej členských štátov a ostatné nástroje, najmä obchodná politika EÚ.

Musia sa vyvinúť lepšie nástroje na zrušenie spojení medzi obchodovaním s voľne žijúcimi druhmi a bezpečnosťou, ktoré existujú v niektorých regiónoch (cieľ 3.3). Napokon sa existujúce mnohostranné procesy v rámci medzinárodných dohôd a na medzinárodných fórach musia využiť na udržanie tohto problému na globálnom programe, na udržanie politického záväzku a na monitorovanie vykonávania záväzkov. Na tento účel bude osobitne dôležitá konferencia zmluvných strán dohovoru CITES, ktorá sa koná v septembri 2016 (cieľ 3.4).

3. Monitorovanie a hodnotenie